Νύφες

Οι Νύφες είναι μια βραβευμένη δραματική και ηθογραφική ταινία του γνωστού σκηνοθέτη Παντελή Βούλγαρη, παραγωγής 2004. Το θέμα της ταινίας είναι το ταξίδι 700 γυναικών, Ελληνίδων, Τουρκάλων, Ρωσίδων, από την Κωνσταντινούπολη προς τη Νέα Υόρκη, όπου θα συναντήσουν τους άντρες που πρόκειται να παντρευτούν, και ο έρωτας μίας από αυτές τις γυναίκες και ενός Αμερικανού φωτογράφου.

 Ο χρεωκοπημένος Αμερικανός φωτογράφος Νόρμαν Χάρις (Ντέμιαν Λιούις) εγκαταλείπει την κάλυψη του πολέμου στη Μικρά Ασία και επιστρέφει στη Νέα Υόρκη. Η μοδίστρα Νίκη (Βικτώρια Χαραλαμπίδου) από τη Σαμοθράκη ταξιδεύει στο Σικάγο για να παντρευτεί τον Πρόδρομο, που δεν έχει δει ποτέ, στη θέση της μεγαλύτερης αδελφής της που δεν άντεξε και γύρισε πίσω. Ταξιδεύουν με το ίδιο καράβι, το υπερωκεάνιο King Alexander με το οποίο ταξιδεύουν επίσης άλλες 700 νύφες από την Ελλάδα, την Τουρκία, τη Ρωσία και την Αρμενία, οι οποίες όπως και η Νίκη δεν γνωρίζουν τους ανθρώπους που θα παντρευτούν, αλλά έχουν μόνο από μια φωτογραφία του γαμπρού. Ο Νόρμαν ταξιδεύει στην Α' θέση ενώ η Νίκη με τις υπόλοιπες νύφες στην Γ' θέση. Ο Νόρμαν δείχνει ενδιαφέρον για τις νύφες που ταξιδεύουν και ζητά να τις φωτογραφίσει όλες με τα νυφικά τους, και παράλληλα ερωτεύεται την Νίκη, η οποία τον ερωτεύεται και αυτή. Στη διάρκεια του ταξιδιού συγκρούεται με τον καπετάνιο (Δημήτρης Καταλειφός) και έναν προαγωγό (Στίβεν Μπέρκοφ) που σχεδιάζει να πουλήσει τις Ρωσίδες που νομίζουν ότι πηγαίνουν να παντρευτούν. Παράλληλα ο ανιψιός του καπετάνιου (Απόστολος Τότσικας) ερωτεύεται μια από τις Ρωσίδες νύφες, η Χαρώ (Εύη Σαουλίδου), φίλη της Νίκης, που είναι ερωτευμένη με κάποιον με τον οποίο αλληλογραφούσε και πηγαίνει να παντρευτεί άλλον, αυτοκτονεί και άλλοι επιβάτες του πλοίου διασταυρώνουν τις ζωές τους. Ο Νόρμαν ζητάει από τη Νίκη να πάει μαζί του αλλά εκείνη παρόλο που τον αγαπά δεν τολμά να φύγει μαζί του γιατί σκέφτεται τη μητέρα και τις αδερφές της πίσω στο νησί που περιμένουν βοήθεια από εκείνη. Το ερωτευμένο ζευγάρι λέει αντίο πάνω στο πλοίο, η Νίκη πηγαίνει να βρει τον μέλλοντα συζυγό της . Παντρεύονται, η Νίκη στέλνει τα γράμματα και τη φωτογραφία της Χαρώς στον Αντώνη που αγαπούσε η Χαρώ. Στο τέλος της ταινίας βλέπουμε τη Νίκη, έγκυο πια, να διαβάζει επιτέλους το ερωτικό γράμμα που της έδωσε ο Νόρμαν όταν είπαν αντίο και να βουρκώνει και τον Νόρμαν να κοιτάει τη φωτογραφία της Νίκης σαν νύφη που εκείνος είχε τραβήξει να κοσμεί το εξώφυλλο αμερικάνικου περιοδικού και στη γραβάτα του έχει περασμένο το σκουλαρίκι της Νίκης που εκείνη του χάρισε όταν χωρίστηκαν στο πλοίο. Η ταινία παρουσιάστηκε στο 45ο Φεστιβάλ Κινηματογράφου της Θεσσαλονίκης, όπου απέσπασε 10 από Κρατικά Βραβεία Ποιότητας: Πρώτο Βραβείο ταινίας Μυθοπλασίας Βραβείο Ερμηνείας 1ου Γυναικείου Ρόλου, ύψους 11.740 ευρώ στη Βικτώρια Χαραλαμπίδου Βραβείο Ερμηνείας 2ου Γυναικείου Ρόλου, ύψους 5.870 στην Εύη Σαουλίδου Βραβείο Φωτογραφίας, ύψους 8.805 ευρώ στον Γιώργο Αρβανίτη Βραβείο Σκηνογραφίας, ύψους 5.870 ευρώ στον Δημήτρη Κατσίκη Βραβείο Μουσικής, ύψους 5.870 ευρώ στον Σταμάτη Σπανουδάκη Βραβείο Ήχου, ύψους 5.870 ευρώ στο Νίκο Παπαδημητρίου και τον Θύμιο Κολοκούση Βραβείο Μοντάζ, ύψους 5.870 ευρώ στον Τάκη Γιαννόπουλο Βραβείο Ενδυματολογίας, ύψους 5.870 ευρώ στον Δαμιανό Ζαρίφη και την Εύα Νάθενα Βραβείο Μακιγιάζ, ύψους 2.935 ευρώ στη Φανή ΑλεξάκηΕπίσης, της απονεμήθηκε Ειδικό βραβείο τεχνικής-καλλιτεχνικής αρτιότητας από την Ένωση Τεχνικών Ελλάδος Κινηματογράφου Τηλεόρασης. Η ταινία ήταν μία πολυδιαφημισμένη παραγωγή, που στηρίχτηκε στα ονόματα των συντελεστών της, του γνωστού σκηνοθέτη των Πέτρινων χρόνων Παντελή Βούλγαρη, της γνωστής συγγραφέως Ιωάννας Καρυστιάνη, την επιμέλεια παραγωγής του Μάρτιν Σκορσέζε, και τη μουσική του Σταμάτη Σπανουδάκη. Θεωρήθηκε "υπερπαραγωγή" για τα ελληνικά δεδομένα, και στηριζόμενη στην επιτυχία της ταινίας Πολίτικη κουζίνα της προηγούμενης χρονιάς, αναμενόταν ότι θα γίνει κι αυτή μεγάλη επιτυχία. Οι περισσότερες κριτικές που ακολούθησαν την προβολή της ταινίας, την κατέτασαν σαν μία καλή ταινία, αλλά σημείωναν ότι δεν είχε την αναμενόμενη ποιότητα αναλόγως της διαφήμισης. Παρ' όλα αυτά, ήταν μία εισπρακτική επιτυχία και η σημαντικότερη επιτυχία της χρονιάς. Το σενάριο της ταινίας κυκλοφόρησε σε βιβλίο τον Σεπτέμβριο του 2004 από τις εκδόσεις Καστανιώτη. Νύφες στο Cine.gr Nyfes στο IMDb.com Nyfes Αρχειοθετήθηκε 2006-12-08 στο Wayback Machine. at Greek Center of Film